V tejto správe o vykonávaní sa zohľadňuje najmä vykonávanie programu do finančného roka 2014 a práca externého hodnotiteľa (ADE: Analýza hospodárskych rozhodnutí) v rámci hodnotenia opatrení programu POSEI/režimu pre SAI, ktoré sa vykonávali ako súčasť programu REFIT. Práca externého hodnotiteľa sa vykonala od júna 2015 do augusta 2016. Hodnotenie bude formálne ukončené vypracovaním pracovného dokumentu útvarov Komisie.

Niektoré ostrovy sú do veľkej miery izolované od kontinentálneho Grécka a čelia problémom vyplývajúcim z dvojnásobného alebo dokonca trojnásobného ostrovného charakteru. Okrem iného to má vplyv na zásobovanie základnými poľnohospodárskymi výrobkami, a to vzhľadom na dodatočné náklady na dopravu súvisiace s ostrovným charakterom, malou veľkosťou a vzdialenosťou SAI od trhov.

Na základe výročných správ o vykonávaní predkladaných Gréckom možno poznamenať, že celková miera plnenia zostáva v období rokov 2007 až 2014 relatívne vysoká a pohybuje sa v rozpätí od 85 % do 94 %, ako je to znázornené v grafe 1.

V programe by sa mala podrobnejšie opísať stratégia pre každé výrobné odvetvie, ako aj ďalší vývoj osobitných ukazovateľov, ktoré sa majú uvádzať vo výročnej správe o vykonávaní. Rovnako by sa v programe mal zdôrazniť prínos režimu k celkovým cieľom SPP a jeho vzťah k osobitným kvantifikovaným cieľom.

Ďalej by sa mala rozvíjať udržateľná poľnohospodárska prax vrátane posilňovania necenovej konkurencieschopnosti, do ktorej patrí široký rozsah prvkov, ako napríklad kvalita výrobkov (ekologická výroba alebo iné značky a certifikácie), technologická výhoda, environmentálne požiadavky atď. Odporúčať možno diferenciáciu výrobkov prostredníctvom necenovej konkurencieschopnosti (olivový olej, víno s označením CHOP atď.) v porovnaní s bežnými komoditami, pri ktorých nemajú SAI žiadnu komparatívnu výhodu.

Výročné správy o vykonávaní sa, najmä v posledných rokoch, zlepšili. Výročná správa o vykonávaní obsahujúca okrem iného spoločné ukazovatele výkonnosti, sociálno-ekonomické údaje a informácie o finančnom plnení vo všeobecnosti zodpovedá požiadavkám článku 31 ods. 1 písm. a) až m) nariadenia (EÚ) č. 181/2014. V oblasti zberu údajov potrebných na stanovenie ukazovateľov výkonnosti sa však identifikovali určité problémy.

S cieľom uľahčiť proces podávania správ by sa mal objasniť a zjednodušiť obsah výročnej správy o vykonávaní podľa vymedzenia v článku 39 ods. 1 tohto nariadenia.

8.8.Celková výkonnosť

Osobitné výzvy, ktorým čelia SAI, sa riešia priamo v programe prostredníctvom príspevku k príjmom poľnohospodárov:

Odľahlosť a ostrovný charakter SAI spôsobujú vyššie celkové náklady na zásobovanie v dôsledku vyšších nákladov na dopravu. Podporou v rámci ORZ sa tieto náklady znižujú. V niektorých vzdialených oblastiach, ktoré čelia problémom vyplývajúcim z dvojnásobného alebo dokonca trojnásobného ostrovného charakteru, keďže nie všetky ostrovy sú prepojené s prístavmi na pevnine, je podpora poľnohospodárskej výroby z režimu pre SAI na zachovanie hospodárskych činností nevyhnutná.

Rozlohu poľnohospodárskej pôdy obmedzuje zložitá topografia (malé pozemky, strmá a kopcovitá horská krajina), čo znamená menšiu veľkosť poľnohospodárskych podnikov, vyššie výrobné náklady a obmedzovanie úspor z rozsahu. Malá veľkosť území znamená, že orná pôda je vzácna. SAI sú vystavené aj nepriaznivým poveternostným udalostiam (suchám), ktoré ovplyvňujú poľnohospodársku výrobu.

Režim pre SAI pomáha tieto výzvy riešiť. Účinky programu ešte posilňujú synergie a komplementárnosti, najmä v súvislosti s programom rozvoja vidieka a vnútroštátnou podporou.

9.Návrhy na zlepšenie

9.1.Návrhy na zmenu nariadenia EÚ

Z posúdenia režimu opísaného v bode 8 vyplýva, že zmena nariadenia Rady (EÚ) č. 229/2013 sa nepovažuje za potrebnú.

Ako už bolo uvedené v bode 8.7, článok 31 ods. 1 nariadenia (EÚ) č. 181/2014 by sa mal zmeniť, aby sa skrátil zoznam prvkov, ktoré majú byť súčasťou výročnej správy o vykonávaní.

9.2.Odporúčania adresované členskému štátu

Podpora v rámci programu pre SAI predstavuje osobitný program SPP. S cieľom dosiahnuť vyššiu účinnosť by mali grécke orgány zlepšiť koncepciu programu tak, aby sa v ňom zohľadňovali celkové ciele SPP v súlade s príslušnou stratégiou pre odvetvie poľnohospodárstva regiónu. Všeobecné ciele by sa mali objasniť na základe kvantifikovaných cieľov a primeraných ukazovateľov.

Zlepšiť by sa malo podávanie správ o programe, a to najmä s cieľom lepšie informovať o dosahovaní cieľov, a do analýzy by sa mali začleniť ukazovatele výkonnosti.

Územné aspekty už tvoria dôležitý prvok súčasného programu pre SAI a týkajú sa veľmi konkrétnych miestnych potrieb. Reagujú na tretí cieľ SPP spočívajúci vo vyváženom územnom rozvoji. V programe je to však potrebné vyjadriť explicitnejšie.

Explicitnejšie je potrebné zdôvodniť opatrenia v rámci ORZ (prideľovanie prostriedkov medzi dvoma kategóriami výrobkov: poľnohospodárske vstupy a na ľudskú spotrebu). Grécke orgány by mali naďalej monitorovať dovoz a mieru uspokojovania potrieb v miestnom meradle.

Okrem toho by bolo vhodné, aby grécke orgány naďalej posilňovali súdržnosť s programom rozvoja vidieka s cieľom podporiť konkurencieschopnosť.

Grécko by malo naďalej rozvíjať udržateľné poľnohospodárske postupy a posilňovať necenovú konkurencieschopnosť.

10.Závery

Celkový výkon režimu pre SAI v období rokov 2006 až 2014 možno posudzovať pozitívne, pokiaľ ide o jeho schopnosť riešiť konkrétne výzvy v oblasti poľnohospodárstva súvisiace s osobitnou geografickou polohou menších ostrovov v Egejskom mori. V rámci PMV sa umožnilo zachovanie poľnohospodárskych výrobných činností a v rámci ORZ zníženie cenového rozdielu v prípade podporovaných výrobkov medzi SAI a pevninou.